《和户部岑尚书参迹枢揆》
唐代·沈佺期

大君制六合，良佐参万机。大业永开泰，臣道日光辉。

盐梅和鼎食，家声众所归。汉章题楚剑，郑武袭缁衣。

理识当朝远，文华振古希。风云神契合，舟楫道心微。

庙堂喜容与，时物递芳菲。御柳垂仙掖，公槐覆礼闱。

昔陪鹓鹭后，今望鹍鹏飞。徒御清风颂，巴歌聊自挥。

作者简介：沈佺期（约656 — 约715），字云卿，相州内黄（今安阳市内黄县）人，祖籍吴兴（今浙江湖州）。 唐代诗人。与宋之问齐名，称“ 沈宋 ”。
善属文，尤长七言之作。擢进士第。长安中，累迁通事舍人，预修《三教珠英》，转考功郎给事中。坐交张易之，流驩州。稍迁台州录事参军。神龙中，召见，拜起居郎，修文馆直学士，历中书舍人，太子少詹事。开元初卒。